Her går Høie i fakkeltog for Molde-sykehus
Der vil han også trolig møte påstander om urent spill, avtaler på bakrommet og sparking av direktører for å få bort motstandere. Vinteren 2011 var det fakkeltog og opprør i Molde etter at daværende helseminister Anne-Grete Strøm-Erichsen (Ap) stoppet planene om nytt sykehus i Molde. Årsaken var at byggingen skulle delfinansieres av fødetilbudet og akuttilbudet skulle nedlegges ved sykehuset i nabobyen Kristiansund. Det ble arrangert fakkeltog i Molde, der daværende helsepolitisk talsmann Bent Høie (H) deltok. Han uttalte blant annet følgende til NRK: – Vi ønsker nytt sykehus i Molde. Vi ønsker å finne løsninger som kan gi nytt sykehus her i byen. Vi er også villige til å ta i bruk utradisjonelle løsninger for å finansiere et nytt sykehus. Bent Høie i 2011 Og det er akkurat utradisjonelle løsninger kritikerne mener han har deltatt i. - De utradisjonelle løsningene den gangen var offentlig privat samarbeid. Ap løp den gangen fra løftene sine om nytt sykehus i Molde med begrunnelsen mangel på kapital, og da dukket det opp forslag om en slik løsning som Høyre ikke hadde noen ideologisk sperre for, sier Høie til VG. Det siste året har fire helsetopper i Helse Midt-Norge og underavdelingen Helse Møre og Romsdal fått sparken eller gått i protest. Her er noen av det som har skjedd – og noen av påstandene fra aktører som mener seg lurt i den turbulente prosessen. * Konfliktene startet allerede for mange år siden, da Molde ville ha nytt sykehus. Alle i regionen støttet opprinnelig dette, men etter hvert kom det frem at investeringen skulle betales blant annet ved nedleggelse av føde- og akuttilbud i nabobyen Kristiansund. * Dermed stoppet Ap-regjeringen sykehusplanene, noe som medført at Molde-tilhengerne mente Ap bedrev skittent spill for å hjelpe sine partivenner i Ap-styrte Kristiansund. * Det ble så startet en ny prosess som tok sikte på å bygge ett felles sykehus for Nordmøre og Romsdal.* Astrid Eidsvik, fra Ålesund på Sunnmøre, var direktør i Helse Møre og Romsdal, og ledet prosessen som skulle føre til nytt sykehus. I flere år var det ro om prosessen, og de fleste trodde det skulle komme en utredning som på faglig grunnlag konkluderte med hvor sykehuset burde legges. * I 2011 var Erna Solberg for sykehus til Molde, og Moldes ordfører garanterte for at sykehuset ville bli lagt til Molde – bare Erna Solberg ble statsminister. * I april i fjor ble brått nordmøringen John Harry Kvalshaug – som den eneste – avsatt som styreleder i Helse Møre og Romsdal (HMR). * I desember måtte helseminister Bent Høie at han allerede i august hadde sagt til styrelederen i Helse Midt-Norge (HMN) at han «helte mot Molde». Dersom det var å oppfatte som instruks er ulovlig, men Høie nekter for at det var en instruks. Dette vil trolig tidligere styreleder Marthe Styve Holte i Helse Midt-Norge få spørsmål om i høringen. * Styve Holte gikk av i oktober fordi hun nektet å sparke Trond Michael Andersen som direktør, slik Bent Høie krevde. Dagen etter gikk også Andersen av. Han har siden vist til taushetserklæringen, men har opplyst at han vil svare på spørsmål fra komiteen. * De tillitsvalgte i Akademikerne ba lenge Andersen om å bidra til å fjerne Eidsvik. Han nektet. Senere sendte de tillitsvalgte et brev til Bent Høie om at Andersen måtte fjernes som direktør i Helse Midt-Norge – noe han altså tok til følge.* Bent Høie satt da inn den mangeårige Molde-forkjemperen Daniel Haga som midlertidig direktør, frem til plassering av sykehuset var avgjort. * 4. desember gikk Astrid Eidsvik av. Hun skal da ha opplevd et langvarig press fra Helse Midt-Norge om å gå inn for Molde, fordi det var det eneste alternativet som også Helse Midt-Norge kunne gå for. * 17. desember gikk Helse Møre og Romsdal inn for Hjelset utenfor Molde – med én stemmes overvekt. * 18. desember gikk Helse Midt-Norge inn for Hjelset med klartflertall. * 19. desember gikk helseminister Bent Høie formelt inn for det han gikk i fakkeltog for i 2011, sykehusplassering utenfor i Molde, riktignok på Hjelset og ikke Eikrem som han gikk i fakkeltog for. * Siden har påstander hagler om prosessen. De tillitsvalgte legene i Kristiansund og Ålesund sier de aldri ble informert om brevet med kritikk av Trond Michael Andersen. * Ifølge en tillitsvalgt lege i Kristiansund utbrøt Molde-legen Bernd Müller følgende da Andersen gikk: Nå er neste som skal gå; Astrid Eidsvik. Det mener de beviser at sakene hadde en sammenheng, selv om både Helse Midt-Norge og Bent Høie avviser dette. - VG har tidligere satt på trykk de samme påstandene, som er en tilnæmet ordrett avskrift fra en artikkel forfattet av tidligere VG-journalist Arild Myhre, nå journalist i Kristiansundsavisa Tidens Krav. Undertegnede ble da ikke tilbudt samtidig imøtegåelse av VG. Når samme påstand nå igjen gjentas av samme journalist, og igjen uten samtidig imøtegåelse viser dette manglende journalistisk seriøsitet, sier Müller til VG. I NRK-intervjuet i 2011 sa Høie også følgende: – Prosessen har vært totalt ødeleggende. Det helseministeren (Strøm-Erichsen, red.anm.) har lagt opp til vil være ødeleggende for helsetilbudet i hele regionen. I realiteten har hun laget et sykehusvesen i dette fylket som er i krig med seg selv. Dette vil gå ut over pasientenes tilbud, sa Høie.Nå er det Høie selv som er helseminister og må svare for sin rolle i en mulig ødeleggende prosess som har sendt fylkets sykehusvesen i krig med seg selv, og om dette vil gå ut over pasientenes tilbud. Høie sier han først bestemte seg for Molde den 19. desember i fjor. – Hvilken troverdighet har det når du gikk i fakkeltog for sykehus til Molde i 2011? – Det skjedde mye i denne saken fra 2011 og frem til jeg ble helseminister. Den gangen skulle det komme nytt sykehus i Molde, og fortsatt være et i Kristiansund. Det startet nye prosesser etter dette, og derfor var både jeg og Erna Solberg ærlige før valget 2013 på at vi ville være åpne for de ulike alternativene, etter at utredningene ville gi noen svar, sier Høie. – Flere mener dette bare har vært en skinnprosess fordi du allerede hadde bestemt deg? – Der tar de feil. – Angrer du på at du gikk i fakkeltoget? – Nei, sånn som situasjonen var i 2011 var det grunn til å møte befolkningen der. De hadde opplevd å bli sviktet etter at Jens Stoltenberg og Bjarne Håkon Hanssen hadde lovet dem nytt sykehus, men så gått ifra løftet. Men jeg har vært tydelig på at når nye prosesser var startet, så var det ikke aktuelt å gå tilbake til situasjonen i 2011, sier Høie.
For fire år siden gikk Bent Høie (H) i fakkeltog for nytt sykehus til Molde. Fredag skal han overbevise kontrollkomiteen om at han ikke hadde bestemt seg på forhånd for hvor et nytt sykehus skulle ligge.